Document ID: 31999D0310

Odločba Komisije
z dne 23. aprila 1999
o skupnem tehničnem predpisu za opremo za digitalne izboljšane brezvrvične telekomunikacije (DECT) z dostopom do digitalnega omrežja z integriranimi storitvami (ISDN)
(notificirano pod dokumentno številko K(1999) 999)
(Besedilo velja za EGP)
(1999/310/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive 98/13/ES Evropskega parlamenta in Sveta z dne 12. februarja 1998 v zvezi s telekomunikacijsko terminalsko opremo in opremo satelitskih zemeljskih postaj, vključno z medsebojnim priznavanjem njune skladnosti 1, in zlasti druge alinee člena 7(2) Direktive,
(1) ker je Komisija v skladu s prvo alineo člena 7(2) sprejela ukrep za opredelitev tipa terminalne opreme, za katero se zahtevajo skupni tehnični predpisi, in s tem povezano izjavo o področju uporabe;
(2) ker naj se sprejmejo ustrezni usklajeni standardi ali njihovi deli za izpolnjevanje bistvenih zahtev, ki jih je treba preoblikovati v skupne tehnične predpise;
(3) ker je za zagotovitev stalnega dostopa do trgov za proizvajalce treba dopustiti prehodne določbe v zvezi z opremo, odobreno po nacionalnih predpisih o homologaciji;
(4) ker je bil predlog v skladu s členom 29(2) Direktive 98/13/ES predložen Odboru za odobritev telekomunikacijske opreme (ACTE);
(5) ker so skupni tehnični predpisi, predvideni s to odločbo, v skladu z mnenjem ACTE,
SPREJELA NASLEDNJO ODLOČBO:
Člen 1
1. Ta odločba velja za terminalsko opremo, ki je namenjena priključevanju na javno telekomunikacijsko omrežje in sodi na področje uporabe usklajenega standarda iz člena 2(1).
2. Ta odločba vzpostavlja skupne tehnične predpise, ki urejajo priključitvene zahteve za opremo DECT z dostopom do ISDN.
Člen 2
1. Skupni tehnični predpis vključuje usklajeni standard, ki ga je pripravil pristojni organ za standarde, ki v veljavnem obsegu izpolnjuje bistvene zahteve iz člena 5(c) do (g) Direktive 98/13/ES. Sklicevanje na standard je navedeno v Prilogi I razen zahtev, navedenih v Prilogi II.
2. Terminalska oprema, ki jo ureja ta odločba, je v skladu bodisi s skupnimi tehničnimi predpisi iz odstavka 1 bodisi alternativno s skupnimi tehničnimi predpisi iz odločb Komisije 98/515/ES 2 in 97/523/ES 3. Poleg tega izpolnjuje bistvene zahteve iz člena 5(a) in (b) Direktive 98/13/ES ter zahteve vseh drugih veljavnih direktiv, zlasti direktiv Sveta 73/23/EGS 4 in 89/336/EGS 5.
Člen 3
Pooblaščeni organi, določeni za izvajanje postopkov iz člena 10 Direktive 98/13/ES, uporabijo v zvezi s terminalsko opremo iz člena 1(1) te odločbe usklajeni standard iz Priloge I ali alternativno usklajene standarde iz prilog k odločbama 98/515/ES in 97/523/ES ali zagotovijo njihovo uporabo.
Člen 4
Ta odločba je naslovljena na države članice.
V Bruslju, 23. aprila 1999

Labels: 7
12